वरीय संवाददाता पटना। विसर्जन जुलूस के दौरान हुए धमाकों के बाद रविवार को भिखना पहाड़ी व आसपास के इलाके में स्थिति सामान्य रही हालांकि तनाव अब भी बरकरार है। पुलिस उन इलाकों में अतिरिक्त चौकसी बरत रही है। साथ ही पुलिस ने शनिवार की रात उपद्रव करने वाली भीड़ के खिलाफ कदमकुआं थाना में एफआईआर दर्ज की है। हालांकि इसमें किसी को नामजद नहीं किया गया है। जुलूस में शामिल कुछ लोगों को हमलावरों द्वारा उठाये जाने की खबर भी देर रात अफवाह साबित हुई। इसी क्रम में पुलिस ने पटेल छात्रावास को भी खंगाला लेकिन कहीं कोई गड़बड़ी नहीं मिली। इधर पुलिस सूत्रों ने बताया कि कुनकुन सिंह लेन के समीप ही विवाद शुरू हुआ था। इसके बाद ही भिखना पहाड़ी में मंदिर के समीप मेन रोड पर गोली और बम चले जिसके बाद इलाके में अफरातफरी मच गई। जुलूस में शामिल अधिकांश लोग भाग गये। आखिरकार कुछ लोगों ने प्रतिमा को गंगा में विसर्जित किया।